René Christensen (DF), 2014-05-20:
Hvis der er noget, der har fyldt noget, når vi snakker fødevarer, så er det i hvert fald randzoneloven; den har fyldt utrolig meget i de sidste 4 år.
Jeg mener, at det her lovforslag peger i den helt rigtige retning, og det er jo i hvert fald positivt.
At der så stadig væk er nogle udfordringer, i forhold til hvordan det skal udmøntes, tror jeg ikke der er nogen der er i tvivl om.
For det første har vi jo skrevet, at det er ca. 25.000 ha, der nu bliver udlagt til randzoner, og det er jo nok også et udtryk for, at det her ikke er hundrede procent færdigt i forhold til det, og det anerkender man også.
Det kan selvfølgelig være vanskeligt at pege på lige nøjagtig den sidste meter og sige, hvor randzonen skal ligge.
Men sidst, vi stod her, var for over 4 år siden og med en tidligere minister, hvor vi havde nøjagtig den samme debat, og hvor ordførererne fra de forskellige partier sagde til ministeren, at de nu måtte være sikre på, at landmændene ikke blev sat i en situation, hvor de skulle udmønte en lov, som de ikke havde mulighed for at udmønte, fordi de ikke vidste, hvor de skulle lægge deres randzoner.
Man blev dengang, for flere år tilbage, lovet, at kortmaterialet nok skulle komme, og at landmændene selvfølgelig ikke skulle stilles i en situation, hvor de kunne komme ud for krydsoverensstemmelser og alt muligt andet, som kunne give dem store bøder, fordi lovgivningen ikke var i orden.
Nu står vi her så desværre igen ved førstebehandlingen af et lovforslag, som har alle de rigtige intentioner, og vi har stadig væk ikke fået det kortmateriale.
Det eneste kortmateriale, vi har fået, er et billede af Danmark med et billede af 98 kommuner; det kan landmændene altså ikke bruge.
Jeg kunne forstå på den tidligere ordfører – og det var også det, der blev sagt, da vi var til forhandlingerne, og det viser måske også lidt om, hvorfor sådan nogle lovforslag her kan have en svær fødsel – at man har forhandlet med Venstre en hel weekend, og så kan resten af partierne komme over i nogle få timer og deltage i den sidste del og se, om man så vil tiltræde sådan et lovforslag her.
Det gør måske også, at det hele bliver sådan lidt svært, når man vælger at tilrettelægge et forhandlingsforløb på den måde, men det er desværre ikke første gang, det er set, og sådan er det.
Dansk Folkeparti er gået ind i det her med helt åben pande; vi synes, at det her lovforslag peger i den helt rigtige retning, men vi må også sige, at det altså den her gang skal lykkes, så landmændene ikke bliver stillet i en situation, hvor man, selv om man gerne vil være en lovlydig landmand, så kan have rigtig svært ved at være det.
Der vil vist stadig væk være landmænd, som, hvis de skal være på den sikre side, skal udtage mere jord, end de faktisk er forpligtet til, altså tage mere produktionsareal ud, i forhold til hvad de bliver kompenseret for, og den situation ønsker Dansk Folkeparti faktisk ikke at stå i en gang til.
Og derfor håber jeg meget, at ministeriet og ministeren vil arbejde ihærdigt på, at vi kan nå at få et kort, som er meget tæt på målet, så vi kan se, hvad det er for nogle randzoner, de her landmænd skal udlægge, så vi ikke igen står i den samme situation med, at vi skal indkalde til det ene samråd efter det andet, og vi igen skal opleve, at landmændene står derude og er frustrerede og ikke ved, hvor de skal lægge deres randzoner.
Så Dansk Folkeparti er positive over for forslaget, men jeg må sige, at vi i forhold til tredjebehandlingen altså er noget usikre, hvis vi ikke kommer tættere på en fornemmelse af, at det kort er lige på trapperne, og at det vil være retvisende.